b'\n_START_ARTICLE_\nLazerinis diodas\n_START_PARAGRAPH_\nLazerinis diodas arba puslaidininkinis lazeris yra toks lazeris, kurio veiklioji med\xc5\xbeiaga yra puslaidininkis, pana\xc5\xa1us \xc4\xaf naudojam\xc4\x85 \xc5\xa1viestukuose. D\xc4\x97l lazerio valdymui naudojamos injekcin\xc4\x97s elektros srov\xc4\x97s, \xc5\xa1ie lazeriai kartais vadinami injekciniais lazeriais, taip atskiriant juos nuo opti\xc5\xa1kai kaupinam\xc5\xb3 lazeri\xc5\xb3._NEWLINE_Rezonatoriaus funkcijas atlieka du puslaidininkio kristalo lygiagret\xc5\xabs poliruoti \xc5\xa1onai, kuri\xc5\xb3 plok\xc5\xa1tumos yra statmenos pn sand\xc5\xabros plok\xc5\xa1tumai. Kiti du \xc5\xa1io kristalo \xc5\xa1onai yra nuo\xc5\xbeuln\xc5\xabs, tarp j\xc5\xb3 rezonatorius nesusidaro ir generacija nevyksta.\n_START_SECTION_\nVeikimo principas\n_START_PARAGRAPH_\nInjekcinis lazeris veikia \xc5\xa1itaip. Prie pn sand\xc5\xabros prijungus tiesiogin\xc4\x99 \xc4\xaftamp\xc4\x85 sand\xc5\xabra tekanti srov\xc4\x97 sukelia kr\xc5\xabvinink\xc5\xb3 rekombinacij\xc4\x85, kurios metu i\xc5\xa1siskiria fotonai, sklindantys \xc4\xaf visas puses. \xc5\xa0i\xc5\xb3 foton\xc5\xb3 energijos yra \xc4\xafvairios, ir spinduliavimo spektras yra platus. Tarp foton\xc5\xb3 yra ir tokiu, kurie juda pn sand\xc5\xabros plok\xc5\xa1tumoje. Jie atsispindi nuo rezonatoriaus veidrodini\xc5\xb3 \xc5\xa1on\xc5\xb3 ir sukelia priverstin\xc4\xaf spinduliavim\xc4\x85. Tiesioginiam srov\xc4\x97s tankiui did\xc4\x97jant, did\xc4\x97ja ir \xc5\xa1i\xc5\xb3 foton\xc5\xb3 skai\xc4\x8dius. Kai srov\xc4\x97s tankis tampa didesnis u\xc5\xbe tam tikr\xc4\x85 slenkstin\xc4\xaf tank\xc4\xaf, sustipr\xc4\x97ja priverstinis spinduliavimas ir tampa aktyviu._NEWLINE_Injekciniuose lazeriuose taikomos heterogenin\xc4\x97s sand\xc5\xabros, nes toki\xc5\xb3 lazeri\xc5\xb3 matmenys yra labai ma\xc5\xbei. Rezonatoriaus dydis yra ma\xc5\xbedaug 10 \xce\xbc m. Injekciniai lazeriai gali veikti impulsiniu ir tolydiniu re\xc5\xbeimu. Lazerio, veikian\xc4\x8dio jungiklio re\xc5\xbeimu, perjungimo trukm\xc4\x97 10\xe2\x81\xbb\xc2\xb9\xe2\x81\xb0 s. Dabartiniu metu siekiama taikyti lazerius skai\xc4\x8diavimo technikoje, kuriant \xc4\xafvairius loginius elementus ir lazerines atminties l\xc4\x85steles.'